Wobsah

# Konkordancnu dataju wobdźěłać

Wutworće abo wobdźěłajće lisćinu słowow, kotrež so maja do hesłarja zapřijeć. Konkordancna dataja słowa nalistuje, na kotrež so maja w hesłarju wotkazować, hromadźe z čisłami stronow, na kotrychž so jewja.

Móžeće tłóčatko „Wšě pytać“ w dialogu „Pytać a wuměnić“ wužiwać, zo byšće wšě městna wuzběhnył, hdźež so słowo jewi, potom dialog Zapisowy zapisk zasadźić wočinić, zo byšće hesłarjej te słowo a městna přidał. Jeli wšak samsnu sadźbu hesłarjow we wjacorych dokumentach trjebaće, konkordancna dataja wam zmóžnja, kóžde słowo jenož jedyn raz zapodać a potom lisćinu wjelekróć wužiwać.

Standardny filter za wutworjenje abo wočinjenje konkordancnych datajow je *.sdi. Ale datajowy format konkordancneje dataje je luty tekst.

## Přistup k dialogej Konkordancnu dataju wobdźěłać:

1. Wubjerće Zasadźić – Zapis wobsaha a hesłar – Zapis wobsaha, hesłar abo literarny zapis – rajtark: Typ.

2. Wubjerće „Hesłar“ w polu Typ.

3. Wubjerće kontrolny kašćik Konkordancna dataja we wobłuku Nastajenja.

4. Klikńće na tłóčatko Dataja a wubjerće potom Nowy abo Wobdźěłać.

Konkordancna dataja slědowace pola wobsahuje:

Zapřijeće | Woznam
--- | ---
Pytanski wuraz | „Pytanski wuraz“ so na zapisowy zapisk poćahuje, kotryž chceće w dokumenće markěrować.
Alternatiwny zapisk | „Alternatiwny zapisk“ so na zapisowy zapisk poćahuje, kotryž so ma w zapisu zjewić.
1. a 2. kluč | 1. a 2. kluč stej nadrjadowanej zapisowej zapiskaj. „Pytanski wuraz“ abo „Alternatiwny zapisk“ so jako podzapisk pod 1. a 2. klučom jewi.
Komentar | Přidajće nad zapiskom komentarowu linku. Skomentowane linki so z # započinaja.
Na wulkopisanje dźiwać | „Na wulkopisanje dźiwać“ woznamjenja, zo so po wulko- a małopisanju rozeznawa.
Cyłe słowa | „Cyłe słowa“ zapřijeće jako jednotliwe słowo pyta.

Zo byšće nastajenje „Na wulkopisanje dźiwać“ abo „Cyłe słowa“ zmóžnił, klikńće do wotpowědneje cele a wubjerće potom kontrolny kašćik.

## Konkordancnu dataju bjez dialoga Konkordancnu dataju wobdźěłać wutworić:

Wužiwajće slědowace formatowe směrnicy, hdyž konkordancnu dataju wutworjeće:

- Kóždy zapisk w konkordancnej dataji je na swójskej lince.

- Skomentowane linki so z # započinaja.

- Wužiwajće slědowacy format za zapiski:

pytanski wuraz; alternatiwny zapisk; 1. kluč; 2. kluč; na wulkopisanje dźiwać; cyłe słowa

Zapiskaj „Na wulkopisanje dźiwać“ a „Cyłe słowa“ so jako „Ně“ abo FALSE interpretujetej, jeli stej prózdnej abo nul (0). Kóždy druhi wobsah jako „Haj“ abo TRUE.

### Přikład

Zo byšće na přikład słowo „Budyšin“ do swojeho hesłarja pod zapiskom „Města“ zapřijał, zapodajće slědowacu linku w konkordancnej dataji:

Budyšin;Budyšin;Města;;0;0

To tež „Budyšin“ namaka, jeli so z małymi pismikami pisa.

Zo byšće měšćanski dźěl „Hornja Kina“ w Budyšinje pod zapiskom „Města“ zapřijał, zapodajće slědowacu linku:

Hornja Kina;Budyšin;Města;

Prošu podpěrajće nas!