Wobsah

# Powšitkowny

Přistup k tutomu přikazej …

Wočińće kontekstowy meni wubraneho formularoweho elementa a wubjerće Formularowe kajkosće… – rajtark: Powšitkowny.

Wočińće symbolowu lajstu Formularowy naćisk a klikńće na symbol Formularowe kajkosće – rajtark: Powšitkowny.

Formular je tekstowy abo tabelowy dokument z rozdźělnymi formularowymi wodźenskimi elementami. Jeli formular za webstronu wutworjeće, móže wužiwar daty do njeho zapodać, zo by je přez internet słał. Daty z formularowych wodźenskich elementow formulara so přez serwer, kotrehož URL podawaće, přenošuja a dadźa so na serwerje předźěłać.

## Mjeno

Podawa mjeno za formular. Tute mjeno so wužiwa, zo by formular w formularowym nawigatorje identifikowało.

## URL

Podawa URL, na kotryž so maja daty wupjelnjeneho formulara přenošować.

## Wobłuk

Definuje cilowy wobłuk, w kotrymž so ma začitany URL zjewić.

Jeli na polo klikaće, móžeće nastajenje z lisćiny wubrać, kotrež podawa, do kotreho wobłuka so ma přichodny dokument začitać. Slědowace móžnosće eksistuja:

Zapisk | Woznam
--- | ---
_blank | Přichodny dokument so w nowym prózdnym wobłuku wočini.
_parent | Přichodny dokument so w nadrjadowanym wobłuku wutwori. Jeli nadrjadowany wobłuk njeeksistuje, so dokument w samsnym wobłuku wočini.
_self | Přichodny dokument so w samsnym wobłuku wočini.
_top | Přichodny dokument so w najwyšim woknje wutwori, to rěka, w najwyšim wobłuku hierarchije; jeli aktualny wobłuk je hižo najwyše wokno, so dokument w aktualnym wobłuku wutwori.

## Typ wotposłanja

Podawa metodu za přenošowanje informacijow wupjelnjeneho formulara.

Z metodu „get“ so daty kóždeho wodźenskeho elementa jako wokolinowa wariabla přenošuja. Připowěšeja je k URL we formje „?Wodźenski_element1=Wodźenski_element1&Wodźenski_element2=Wodźenski_element2&…“; znamješkowy rjećazk so přez program na serwerje přijimarja analyzuje.

Z metodu „post“ so dokument z wobsaha formulara wutwori, kotryž so na podaty URL sćele.

## Kodowanje wotpósłanja

Podawa typ koděrowanja za přenošowanje datow.

## Datowe přenjesenje informacijow wodźenskich elementow

Hdyž formular sćeleće, so wšě wodźenske elementy wobkedźbuja, kotrež su w LibreOfficeDev k dispoziciji. Mjeno wodźenskeho elementa a wotpowědna hódnota so, jeli k dispoziciji, přenošujetej.

Wotwisuje wot dateho wodźenskeho elementa, kotre hódnoty so w kóždym padźe přenošuja. Za tekstowe pola so widźomne zapiski přenošuja; za lisćinowe pola so wubrane zapiski přenošuja; za kontrolne kašćiki a opciske tłóčatka so zwjazane referencne hódnoty přenošuja, jeli tute pola su so zaktiwizowali.

Kak so tute informacije přenošuja, wot wubraneje přenošowanskeje metody (get abo post) a koděrowanja (URL abo multipart) wotwisuje. Jeli na přikład metoda get a koděrowanje URL stej wubranej, so hódnotowe pory we formje <Mjeno>=<Hódnota> sćelu.

Nimo wodźenskich elementow, kotrež su w HTML znate, LibreOfficeDev dalše wodźenske elementy skići. Dźiwajće prošu na to, zo so za pola z wěstym numeriskim formatom widźomne hódnoty njepřenošuja, ale krute standardne formaty. Slědowaca tabela pokazuje, kak so daty specifiskich wodźenskich elementow LibreOfficeDev přenošuja:

Wodźenski element | Hódnotowy por
--- | ---
Numeriske polo, měnowe polo | Decimalne dźělatko so přeco jako dypk pokazuje.
Datumowe polo | Datumowy format so jako kruty format (MM-DD-YYYY) sćele, njedźiwajo na lokalne nastajenja wužiwarja.
Časowe polo | Časowy format so jako kruty format (HH:MM:SS) sćele, njedźiwajo na lokalne nastajenja wužiwarja.
Maskowane polo | Hódnoty maskowanych polow so jako tekstowe pola sćelu, to rěka, widźomna hódnota formulara so sćele.
Tabelowy wodźenski element | Jednotliwe špalty z tabeloweho wodźenskeho elementa so přeco přenošuja. Mjeno wodźenskeho elementa, mjeno špalty a hódnota špalty so sćelu. Z metodu get a z koděrowanjom URL so na přikład přenjesenje we formje <Mjeno wodźenskeho elementa>.<Mjeno špalty>=<Hódnota> přewjedźe, při čimž hódnota wot špalty wotwisuje.

Prošu podpěrajće nas!